На основу члана 138. став 1. Устава Републике Србије[[1]](#footnote-1) и члана 31. став 2. Закона о Заштитнику грађана[[2]](#footnote-2), у поступку контроле законитости и правилности рада Републичког фонда за пензијско и инвалидско осигурање, Покрајински фонд за пензијско и инвалидско осигурање, поводом притужбе Новосадског хуманитарног центра из Новог Сада, Заштитник грађана

**У Т В Р Ђ У Ј Е**

**Републички фонд за пензијско и инвалидско осигурање, Покрајински фонд за пензијско и инвалидско осигурање (у даљем тексту: Покрајински фонд) није омогућио да се вештачење медицинских чињеница од којих зависи одлучивање о правима из система социјалне заштите врши у објекту који би био приступачан за особе са инвалидитетом, већ се вештачење обавља у холу пословне зграде Дирекције Покрајинског фонда или у возилу испред зграде, чиме се особама са инвалидитетом знатно отежава остваривање Уставом и законом гарантованих права из система социјалне заштите, врши дискриминација према њима кроз ускраћивање приступа услугама, повређује њихово достојанство и право на приватност и поверљивост података.**

На основу утврђеног недостатака у раду, Заштитник грађана упућује Републичком фонду за здравствено осигурање следећу

**П Р Е П О Р У К У**

**Покрајински фонд ће предузети све неопходне мере и активности како би у најкраћем року омогућио да се медицинско вештачење особа са инвалидитетом обавља у објекту који је приступачан, у првом реду архитектонски и урбанистички, а такође и информационо и комуникационо.**

Покрајински фонд ће обавестити Заштитника грађана у року од 60 дана од дана пријема овог акта о предузетим мерама и поступању по препоруци и доставити доказе који потврђују да је по препорукама поступљено.

**Р а з л о з и:**

Заштитник грађана је примио притужбу Новосадског хуманитарног центра у којој се указује на то да се медицинско вештачење особа са инвалидитетом по захтеву за остваривање права из система социјалне заштите врши у ходнику или на улици испред зграде, пошто је зграда Покрајинског фонда за пензијско и инвалидско осигурање архитектонски неприступачна за непокретне особе и за кориснике колица за особе са инвалидитетом.

Поступајући по притужби, Заштитник грађана је 03.02.2020. године године покренуо поступак контроле законитости и правилности рада Покрајинског фонда актом xxx-4/20, дел.бр 3xx4, дел. бр. 1xxx6, и затражио од њега да се изјасни о наводима садржаним у притужби.

Дирекција Покрајинског фонда за пензијско и инвалидско осигурање је у свом изјашњењу бр. 30-01-xxx/2020 од 04.03.2020. године обавестила Заштитника грађана да се медицинско вештачење особа са инвалидитетом до скоро обављало у просторији која се налазила у пословној згради Дирекције Покрајинског фонда за ПИО, која је била приступачна за особе са инвалидитетом. Међутим, та просторија је уклоњена због изградње пословне зграде филијале ПИО Нови Сад која ће са пословном зградом Дирекције чинити архитектонску целину, због чега се лични преглед, односно медицинско вештачење, обавља или у холу пословне зграде Дирекције или у возилу хитне помоћи или другом возилу испред пословне зграде, јер унутар зграде нема другог адекватног простора. Истиче се да је такво стање привремено, с обзиром на то да ће будућа зграда филијале Нови Сад имати приступачан простор за обављање личног прегледа у склопу медицинског вештачења.

На основу спроведеног поступка контроле законитости и правилности рада Покрајинског фонда утврђено је да је орган поступао противно међународноправним нормама и нормама националног законодавства у погледу остваривања и заштите права и правних интереса особа са инвалидитетом, као припадника рањиве групе.

Конвенцијом УН о правима особа са инвалидитетом[[3]](#footnote-3) прописано је одредбом члана 5. став 1. и 2: „ Државе стране уговорнице констатују да су сви појединци једнаки пред законом и по закону, као и да имају право да без икакве дискриминације уживају једнаку заштиту и једнаке погодности у складу са законом. Државе стране уговорнице ће забранити сваку дискриминацију по основу инвалидности и гарантоваће особама са инвалидитетом једнаку и ефикасну правну заштиту од дискриминације по било ком основу.“ Одредба чл. 9 Конвенције прописује: „У циљу омогућавања самосталног живота и пуног учешћа особа са инвалидитетом у свим сферама живота, државе стране уговорнице ће предузети одговарајуће мере да особама са инвалидитетом обезбеде приступ, равноправно са другима, физичком окружењу, превозу, информацијама и комуникацијама, укључујући информационе и комуникационе технологије и системе, као и другим погодностима и услугама које су отворене односно које стоје на располагању јавности, како у урбаним тако и у руралним срединама“.

У тачки 34. Општег коментара на члан 9 Конвенције[[4]](#footnote-4) који је 11. априла 2014. године усвојио Комитет УН за права особа са инвалидитетом одређено је: „Дужност страна уговорница да обезбеде приступ физичком окружењу, превозу, информацијама и комуникацијама и услугама отвореним за јавност особама са инвалидитетом требало би посматрати из перспективе једнакости и недискриминације. Ускраћивање приступа физичком окружењу, превозу, информацијама и комуникацијама и услугама отвореним за јавност особама са инвалидитетом представља акт дискриминације на основу инвалидитета, забрањен чланом 5 Конвенције.“

Ревидирана Европска социјална повеља[[5]](#footnote-5) у чл. 15. одређује: „У намери да се обезбеди ефективно остваривање права особа са инвалидитетом, без обзира на узраст или природу инвалидитета, на независност, социјалну интеграцију и учешће у животу заједнице, стране уговорнице посебно се обавезују...да унапреде њихову пуну друштвену интеграцију и учешће у животу заједнице посебно таквим мерама, укључујући и техничку помоћ, које имају за циљ да превазиђу баријере споразумевања и покретљивости и да омогуће приступ транспорту, стамбеном смештају, културним активностима и разоноди“.

Устав Републике Србије[[6]](#footnote-6) у члану 21. став 3. прописује: „Забрањена је свака дискриминација, непосредна или посредна, по било ком основу, а нарочито по основу расе, пола, националне припадности, друштвеног порекла, рођења, вероисповести, политичког или другог уверења, имовног стања, културе, језика, старости и психичког или физичког инвалидитета.“

Закон о забрани дискриминације[[7]](#footnote-7), чланом 17. став 2. одређује да „свако има право на једнак приступ објектима у јавној употреби (објекти у којима се налазе седишта органа јавне власти, објекти у области образовања, здравства, социјалне заштите, културе, спорта, туризма, објекти који се користе за заштиту животне средине, за заштиту од елементарних непогода и сл.), као и јавним површинама (паркови, тргови, улице, пешачки прелази и друге јавне саобраћајнице и сл.), у складу са законом.“

Закон о спречавању дискриминације особа са инвалидитетом[[8]](#footnote-8) чланом 4. прописује: „Органи јавне власти дужни су да особама са инвалидитетом обезбеде уживање права и слобода без дискриминације“, а чланом 13: „Забрањена је дискриминација на основу инвалидности у погледу доступности услуга и приступа објектима у јавној употреби и јавним површинама“(став 1.). „Под објектима у јавној употреби, у смислу овог закона, сматрају се: објекти у области образовања, здравства, социјалне заштите, културе, спорта, туризма или објекти који се користе за заштиту животне средине, заштиту од елементарних непогода и слично“(став 3.). „Дискриминација на основу инвалидности у погледу доступности услуга нарочито обухвата: одбијање да се изврши техничка адаптација објекта неопходна да би се услуга пружила кориснику са инвалидитетом (став 5. тачка 3.)

Закон о планирању и изградњи[[9]](#footnote-9) чланом 5. прописује: „Зграде јавне и пословне намене, као и други објекти за јавну употребу (улице, тргови, паркови и сл.), морају се пројектовати, градити и одржавати тако да свим корисницима, а нарочито особама са инвалидитетом, деци и старим особама, омогућавају несметан приступ, кретање и боравак, односно коришћење у складу са одговарајућим техничким прописима чији су саставни део стандарди који дефинишу обавезне техничке мере и услове пројектовања, планирања и изградње, којима се осигурава несметано кретање и приступ особама са инвалидитетом, деци и старим особама.“

Закон о правима пацијената[[10]](#footnote-10) у чл. 14 ст. 1 прописује да „пацијент има право на поверљивост свих личних информација које је саопштио надлежном здравственом раднику, односно здравственом сараднику, укључујући и оне које се односе на стање његовог здравља и потенцијалне дијагностичке и терапијске процедуре, као и право на заштиту своје приватности приликом спровођења дијагностичких испитивања и лечења у целини.“

Закон о државној управи[[11]](#footnote-11) (који се, сходно одредби члана 51. став 1, односи и на РФПИО, као имаоца јавних овлашћења) у чл. 5а. прописује да се „органи државне управе старају, у складу са Уставом, законом и другим актима о спровођењу посебних мера ради постизања пуне равноправности лица или групе лица која су суштински у неједнаком положају са осталим грађанима; чл. 9. да су „органи државне управе дужни да странкама омогуће брзо и делотворно остваривање њихових права и правних интереса“; чл. 10. ст. 2 да су: „органи државне управе дужни да поштују личност и достојанство странака“.

Особе са инвалидитетом су међународним и домаћим законодавством препознате као рањива група, која је различитим баријерама у понашању и окружењу онемогућена да оствари пуно и ефикасно учешће у свим сферама друштвеног живота, равноправно са осталим грађанима. Ускраћивање приступа како физичком окружењу, тако и информацијама, комуникацијама и услугама, сматра се актом дискриминације, одн. недопуштеним понашањем.

Осим повреде права на приступачно окружење, оваквим поступањем, односно обављањем медицинског вештачења особа са инвалидитетом у холу пословне зграде или у возилу испред зграде вређа се и њихово урођено достојанство и њихово право на приватност и поверљивост личних података о здравственом стању.

Заштитник грађана сматра неприхватљивим да се до изградње новог, приступачног, објекта медицинско вештачење обавља на описани начин, јер то практично значи суспендовање на неодређено дуг временски период норми међународног права и националног законодавства којима се уређују и гарантују права особа са инвалидитетом. Неопходно је да Покрајински фонд пронађе начин да се независно од завршетка изградње новог објекта филијале Нови Сад, одмах, или у најкраћем могућем року, обезбеди да се медицинско вештачење особа са инвалидитетом обавља у приступачном простору, и то не само архитектонски и урбанистички, за особе са физичким инвалидитетом, него и информационо и комуникационо, за особе са сензорним и интелектуалним инвалидитетом.

На основу свих утврђених чињеница и околности, Заштитник грађана је, применом чл. 31. ст. 2. Закона, упутио препоруке Републичком фонду за здравствено осигурање у циљу отклањања уоченог пропуста, унапређења његовог рада и спречавања истих или сличних пропуста у будућности.

|  |
| --- |
| ЗАМЕНИК ЗАШТИТНИКА ГРАЂАНА |
|  |
| Слободан Томић |

1. „Службени гласник РС“ бр. 98/06. [↑](#footnote-ref-1)
2. „Службени гласник РС“ бр. 79/05 и 54/07. [↑](#footnote-ref-2)
3. „Службени гласник Републике Србије - Међународни уговори“ бр. 42/2009 [↑](#footnote-ref-3)
4. хттп://www.људскаправа.гов.рс/имагес/пдф/Опсти\_коментар\_2\_приступацност\_цл\_9.пдф [↑](#footnote-ref-4)
5. „Службени гласник РС – Међународни уговори“ бр. 42/2009. [↑](#footnote-ref-5)
6. „Службени гласник РС“ бр. 98/2006. [↑](#footnote-ref-6)
7. „Службени гласник РС“ бр. 22/2009. [↑](#footnote-ref-7)
8. „Службени гласник РС“ бр. 33/2006. [↑](#footnote-ref-8)
9. „Службени гласник РС“ бр. 79/2009, 81/2009…145/2014. [↑](#footnote-ref-9)
10. „Службени гласник РС“ бр. 45/2013 и 25/2019 – др. закон). [↑](#footnote-ref-10)
11. „Службени гласник РС“ бр. 79/2005…99/2014. [↑](#footnote-ref-11)